section_heading: Prvi svjetski rat
paragraph_text: Početak Prvog svjetskog rata Szurmay dočekuje kao načelnik odjela u ministarstvu rata. Ubrzo međutim, u listopadu preuzima zapovjedništvo nad 38. honvedskom divizijom. Nakon toga postaje zapovjednikom korpusa koji po njemu dobiva ime Korpus Szurmay. Zapovijedajući navedenim korpusom najprije u sastavu 3., a potom 2. armije, sudjeluje u Karpatskim ofenzivama u kojima uspješno brani Uzsočki prolaz od napada ruskih snaga. U svibnju 1915. sa svojim korpusom u sastavu njemačke Južne armije uspješno sudjeluje u ofenzivi Gorlice-Tarnow.